标题：水泊流眄记
基本信息
《水泊流眄记》，赋，当代诗人张长军著。此篇赋是张长军在得到著名画家范增的《水泊梁山记》后，感慨系之、奋笔疾书、一蹴而就。文章通过系统描述水泊梁山的位置景色及游览登山时的心得感悟，寓意：奋进开拓创大业，团结苦干夺第一。
作者简介
张长军，男，1971年生，中学教师，山东梁山人。教学之余雅好古典文学，犹擅辞赋创作。于历史典故诗词章句颇有建树。各类文学作品刊登于 中国骈文网. 中华辞赋网等各大文学网站。 
主要辞赋作品：《鹰赋》《恤雪赋》《新进学解》《水泊流眄记》《美亲赋》《隆鑫摩托赞》《酒赋》《祭王兄昭强文》《祭王府郭老太君文》《钓竿赋并序》《六老赋并序》《祭孔乙己文并序》《高情赋》《重修南海庙记》《祭赵公元帅文》《刖桐赋并序》《汉匈和战赋》《美人鱼铜像赋》《鹤赋》《月仪赋》《绿叶赋》《<神州赋>颂》《刀赋》。
创作缘由
张长军先生于两千年春自梁山美校戴景素先生处得南开范曾先生《水泊梁山记》原文副本，感慨系之，  故有此作。
水泊流眄记
有梁一岫，维鲁西南。峥嵘七脉，突兀重峦。峨峨而宗朝岱岳，巍巍而势驾东山。松瑟瑟而风斯自古，石磊磊而碧化何年。遥瞻则连峰凝翠，徙倚则迭yan 通天。若夫东枕亡隋之波，西履悬流之堑。北拘如镜之湖，南控如砥之原。是则形胜之地，或聚草莽之贤。因有一时之寒俊如施公耐庵，金公圣叹，采玉撷英，兴怀扼腕。遂教歌柳吟白，遐迩声驰；碣心碑口，中外名传。既增桑梓之光，亦悬客游之念。虽见惯于司空，实十年其未览。乃欲图高举，状殊观；郊遗烈，娱寸田。而谢公之屐斯具，谪仙之杖方抟。更据一纸之凭，是遂三生之愿。 
乃携娇内，试蜿蜒；迤松径，探霞关。曾无青云之可致，信彼条途之可攀。或曰登高必自卑，是乃征东而图南。其侧则有离离匝地，荫荫蔽天。莺啼恰恰，蝶舞翩翩。扶风畅怀，当夏不暑；凭虚命步，虽昼犹寒。因疑九皋之外，谁云唳鹤；况闻排闼之间，几处吟蝉。至如垂髫总角，华发苍颜；纤腰楚楚，大腹便便；提携捧负，援引扶搀。恒骥尾而追随，亦马首而前瞻。或雁行字序，或鱼丽条川。乃知往圣之陟岵必思，先哲之羹墙可见。欣毅魄兮斯存，而流风其愈远。 
如是可百级折斗，十丈近天。乃有九畹之兰台在望，数仞之文墙入眄。接楼船于碧落，果是池中之物？  摹丹书于青崖，由来壁上之观。应怯见笑于油翁，谁其飞矢？况怀君临乎巅顶，未许留连。乃复把婵娟之玉臂，升磴道之回旋。则雕梁画栋，碧瓦朱栏，孑然而独立，翼然而特出者，断金之亭至焉。妻或询余以何意，余方欣然而命言：“卿不见亭阴之铭乎？此则林冲火并王伦之处也，而截系辞之章以名焉。若夫一意之勉，虽太行而可移；同心之利，虽精金而为断。彼林冲者，无双之国士，不世之英贤。而坐陷于宵人，家亡名裂；所托乎庸主，齿冷心煎。则独竖伏诛，维金城之肇基；七豪并纳，诚汤池之导源。使气五步之内，教头孤愤之情何久；构亭千载以降，来者追缅之怀诚虔。故其事于书而必读，此亭于游而必览。” 
去亭而上，其道益艰。上乃翠盖交柯，下则砾石并践。前而十丈洞迷，后而百尺梯悬。肠回九曲，蛇盘一线；或容单骑，谁云并肩。绝难见日，焉分东北；唯其就范，莫判西南。果乃宋江之马道，盘陀之大观。人谓爬能健体，余曰足可朝天。夹道则松青柏翠，叶茂枝繁，而旁出斜逸，多负岩岩。问诸导游，答之甚简：“此皆愚顽之所为，每招俊游之所厌。或以祈福，或以宜男。虽禁之而不绝，止之而不断。”余乃戏曰：“古怪寻常行处有，余亦独能知其然。遥想群雄列座，须眉逾百；忠义传家，钗裙盖鲜。而况二娘之悍，谁人不悸；丈青之遇，举世同怜。则贵璋贱瓦，伊古而明；重男轻女，至今是判。唯累连大夫，于心何忍；殃及块垒，于情何堪？能乎，尔讼其苦状？信夫，余雪其烦冤。”众皆大笑，而内独嫣然。 
尔乃凌绝顶，赴阪丸；步深幽，戏晴岚，而有客轻挥汗雨，遥指吟鞭，徐徐而言曰：“见说蚕从路，崎岖不易攀。谁知盘陀径，更比蜀道难。前而遥遥兮出飞檐于林表，凌列岫于层巅者，其忠义之堂也？彼乃接双峰而如桥，据孤途而似鞍者，固黑风之口焉？俗云无风三尺浪，有风刮掉头，果得如斯之险？更闻看景输听景，远观胜亵玩，或其于此而鉴。”众多有和者，余独不言。 
比至黑风亭，众乃凛然其致，浩然其观：若夫牵虎头，引雪山；怀幽抱冥，控喉制咽。其窄一丈或盈，  其宽两寻为限。左而峭壁悬崖，右而浚谷绝涧。迫而察之，魂动心惊；俯而瞰之，头晕目眩。俄有清si渐体，迅飙掠面，蹶蹶如粪墙之欲倒者，临渊之悸乍生；摇摇似玉山之将倾者，履薄之情毕现。余或如常，众皆色变；更怜娇内，悚然就揽。余乃援彼玉体，摩彼香肩，理彼云鬓，抚彼风鬟，从容而言曰：“信夫？空穴来风，尚非不可；旧史所录，当无妄言。如此处者，荟阴而粹阳，带北而连南。夫大块之噫气，是风穴之在焉。故能集八等之风，使六合为漫：xuan风舞而雪回，金风生而扇捐。震风发而雨布，惠风兴而云烂；谷风作而气蒸，焚风鼓而鸿渐；疾风振而波起，终风烈而股战。其清也，目明耳发；其和也，烟霏霞敛。其拂也，万物为挠；其荡也，百卉是殚。其激也，石走沙飞；其扬也，尘高路断。其怒也，肤裂木拔；其悲也，星幽日暗。若乃红桑不改，碧海长淹，则有石尤加首，惊涛拍岸；驰波坼地，跳沫泼天；峻湍崔嵬，洄fu汗漫；腾鳞翔介，盥岭涤山；摧樯断橹，崩雷奔电；浩荡无涯，汪洋一片；丸泥可封，千军是翦；一夫当关，万夫莫撼。乃知水固以山名，山实因水险。是则黑以名风，非为浪语；口以称隘，乃曰雅言。”复南行数十步，乃塑镇关之将于是。余感其人，遂为斯赞：气歌盖世，力颂拔山；龙chen虎视，豹首虬髯；或谓铁牛，漫嗟石胆；未甘据地，仿佛擎天；义而绝俗，勇而无前；惟孝惟悌，堪爱堪怜；栉风沐雨，饮霞餐霰；百七何在，独孤此间；呜呼壮士，万古名传。 
更前约里许，至虎头峰，乃有碎石断瓦周匝其下而累累叠残，磷磷如练。寻故垒而依稀，或称原貌；认颓墙而恍惚，将谓昔颜！此则古寨墙之遗迹也，唯当道之碑状其旧制则丈余之高，七尺之宽；重门头扭，守易攻难。而今之残垣圮砾乃共荒烟蔓草杂然纷陈于目前者，更不知堤倾何日，壁坏谁年。触目伤怀，乃怆然而动西州之悲，凄然而生新亭之感。则人琴俱亡之忧，较黍离而何堪！ 
乃复贾余勇，步zhunzhan；据嵯峨，探层巅。仰而弥高，望而弥险。漫双眸于葱茏，况一叶乃能障目；失飞檐于晴翠，或草色果宜遥看。众皆怠甚，余亦汗颜。蓦然乃有水尽山穷，花明柳暗；幽清乍隐，天光独烂。而峻宇杰阁横空出世，突兀而前者，中义之堂现焉。 
妻或劝余从众以入，余乃怅然而辞焉：“古云至游不知所适，至观不知所眄。而况醉翁有非酒之情，访戴有尽兴之返。则张子之意，固只在山乎？” 
妻乃笑曰：“善哉，信然！妾以女萝之托从君六载，竟不知所天乃有雅怀高致如斯者，岂妾之慢耶？愿请详言。” 
余因侃侃而言曰：“彼梁山者，本名良山。生乎太古之世，成乎上古之年。初无载舟之水，但具养禾之田。汉文以膏壤而封，良王以鲜原是专。死葬其麓，名遂易焉。惟李唐以降，频仍水患；因成大泽，蔚为壮观。至宋室不竟，擢佞任奸；天威上堕，篝火下燃。乃有湖海之英，郊野之贤；天罡地煞，坤女乾男；九流三教，万绪千端；百有八人，斩木揭竿。终教石城虎据，水寨龙盘；气吞枭虏，义薄云汉；替天行道，拯溺解悬；惩奸锄恶，境保民安；滔滔八百，嘈嘈十万；黄旗猎猎，赤帜翻翻。或离纲而背常，实官逼而民反。迨有苞茅不贡；四郊多垒；穷兵犯境，九鼎将迁，乃更弃小隙，顾大全；御边幅，讨凶顽；顺天护国，屈受招安；扶将倾之大厦，挽既倒之狂澜。则大辽之征，欧刀见借；方腊之平，萁豆相煎，实白璧之微瑕，亦情势之必然。至如一从歃血，两肋刀剜；名重千秋，生轻一剑；既何赎以百身，徒俯仰以千年。益愈见其高风亮节，日月同昭；忠肝义胆，神人共鉴！桑红海碧，世易时迁。今日之日，余则吊古；明日之日，谁复凭栏？是兴亡之理，死生之槛，竟无分乎东瀛西陆，复何限乎塞北江南！然，英灵不祭，或托画栋珠帘于朝云暮雨；精魂难招，但付断碣残碑于落照苍烟者，追惟往事，能不回肠荡气，裂肺伤肝。是耳有不忍之闻，目有不欲之观。余之不入，良有以焉。” 
妻因轻执余手而言曰：“妾闻智者乐水，仁者乐山。音以比耳为美，色以悦目为欢。信来者之可追，悟以往之不谏。况世非一毛之能济，许军不拔；囊得一钱而可守，是谓常看。沧海成尘，望洋无地；名山流眄，娱心是先。游园不值，绍翁喜出墙之杏；访道无成，太白咏挂峰之泉。生波澜于腕底，风雷乍起；罗丘壑于胸次，襟怀自宽。且以方今太平之世，大有之年；海晏河清，文修武偃，所谓愁来一日，事去千年者，可歌而不可泣，宜唱而不宜叹！而或置身霄汉，极目min天；赋康衢以八达，咏齐烟之九点。近而苍山如海，崇楼如剑；远而平川弥望，风月无边。则骋君怀者，固风樯阵马；夺君目者，但绝壑晴岚；涤君忧者，亦惟一途乎？其必曰：卷土重来，再上梁山。” 
余乃释然而叹曰：“善哉，卿语；美矣，贤媛！乃令茅塞为开，醍醐是灌！举目当世，雅丽如卿者盖寡，一寒如军者实蕃。方其课子相夫，齐眉举案，或哂蒹葭玉树之讥，宁无彩凤随鸦之憾！则君子固穷，红颜薄命，果其然乎？咏而归，请为卿致诗一首，词一阕`，文一篇。所谓嚼新辞以疗饥，赊秀色而可餐；感不绝于心，溯流风而独遣。” 诗曰：大泽八百护黄旗，形胜当年冠鲁西。马道盘陀识故垒，松涛排面慑先仪。 双全忠义千秋业，万古沧桑一卷诗。闻道人间说报应，从来可畏是蒸黎！ 
词曰：碧海曾无迹，红桑最可留。自来名山揽胜，陶醉几人游。到处民丰物阜，鳞次琼楼珠阙，千里豁双眸。凭高一舒啸，天地两悠悠。 沐松风，掬玉露，起清讴。断垒晴岚而外，遗烈更何求？拼却平生肝胆，历数五湖烟雨，神往范公筹注。团结兴大业，迈步越从头！ 
时辛巳年孟夏